ระเบียบคณะกรรมการข้าราชการฝ่ายศาลปกครอง

ว่าด้วยการพัฒนาข้าราชการ (ฉบับที่ ๖)

พ.ศ. ๒๕๕๓

 

 โดยที่เป็นการสมควรแก้ไขเพิ่มเติมระเบียบคณะกรรมการข้าราชการฝ่ายศาลปกครอง ว่าด้วย  
การพัฒนาข้าราชการ อาศัยอํานาจตามความในมาตรา ๘๔ แห่งพระราชบัญญัติจัดตั้งศาลปกครองและ  
วิธีพิจารณาคดีปกครอง พ.ศ. ๒๕๔๒ คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการข้าราชการฝ่ายศาลปกครอง ว่าด้วยการพัฒนาข้าราชการ (ฉบับที่ ๖) พ.ศ. ๒๕๕๓”

 ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ให้ยกเลิกความในวรรคหนึ่งของข้อ ๖ ของระเบียบคณะกรรมการข้าราชการฝ่ายศาลปกครอง ว่าด้วยการพัฒนาข้าราชการ พ.ศ. ๒๕๔๔ ซึ่งแก้ไขเพิ่มเติมโดยระเบียบคณะกรรมการข้าราชการ  
ฝ่ายศาลปกครอง ว่าด้วยการพัฒนาข้าราชการ (ฉบับที่ ๔) พ.ศ. ๒๕๕๐ และให้ใช้ความต่อไปนี้แทน

 “ข้อ ๖ ให้มีคณะกรรมการพัฒนาตุลาการศาลปกครองและข้าราชการฝ่ายศาลปกครองประกอบด้วย รองประธานศาลปกครองสูงสุดซึ่งประธานศาลปกครองสูงสุดมอบหมายเป็นประธานตุลาการศาลปกครอง  
ซึ่งประธานศาลปกครองสูงสุดมอบหมายจํานวนไม่เกินสามคน อธิบดีศาลปกครองกลาง เลขาธิการ   
รองเลขาธิการ ผู้อํานวยการสํานักบริหารทรัพยากรมนุษย์ ผู้อํานวยการสํานักวิจัยและวิชาการ ผู้อํานวยการวิทยาลัยข้าราชการฝ่ายศาลปกครอง เป็นกรรมการ และผู้อํานวยการสํานักประสานความร่วมมือระหว่างประเทศและสารนิเทศ เป็นกรรมการและเลขานุการ”

 ข้อ ๔ ให้ยกเลิกความใน (๑) ของข้อ ๘ วรรคหนึ่ง ของระเบียบคณะกรรมการข้าราชการ  
ฝ่ายศาลปกครอง ว่าด้วยการพัฒนาข้าราชการ พ.ศ. ๒๕๔๔ ซึ่งแก้ไขเพิ่มเติมโดยระเบียบคณะกรรมการข้าราชการฝ่ายศาลปกครอง ว่าด้วยการพัฒนาข้าราชการ (ฉบับที่ ๕) พ.ศ. ๒๕๕๐ และให้ใช้ความต่อไปนี้แทน

 “(๑) สถาบันการศึกษาในประเทศและหลักสูตรที่จัดการศึกษานอกเวลาราชการในสาขา  
ที่คณะกรรมการกําหนด โดยมีระยะเวลาการให้ทุนอุดหนุน ดังนี้

 (ก) หลักสูตรปริญญาตรี ไม่เกิน ๔ ปี

 (ข) หลักสูตรปริญญาโท ไม่เกิน ๓ ปี

 (ค) หลักสูตรปริญญาโททางนิติศาสตร์ที่มีการทําวิทยานิพนธ์ ไม่เกิน ๔ ปี

 (ง) หลักสูตรปริญญาเอก ไม่เกิน ๕ ปี

 (จ) หลักสูตรประกาศนียบัตรบัณฑิตหรือเทียบเท่า ไม่เกิน ๑ ปี”

 ข้อ ๕ ให้ยกเลิกความในวรรคสองของข้อ ๙ ของระเบียบคณะกรรมการข้าราชการฝ่ายศาลปกครอง ว่าด้วยการพัฒนาข้าราชการ พ.ศ. ๒๕๔๔ และให้ใช้ความต่อไปนี้แทน

 “ข้าราชการที่ได้รับทุนอุดหนุนผู้ใดไม่ได้รับราชการตามเงื่อนไขที่กําหนดในวรรคหนึ่ง กรณีที่เป็นทุนอุดหนุนการศึกษาในสถาบันการศึกษาในประเทศ ต้องชดใช้เงินทุนอุดหนุนคืนให้แก่สํานักงานตามจํานวน  
ที่ได้รับไป กับให้ใช้เงินอีกจํานวนหนึ่งเท่าของจํานวนทุนอุดหนุนดังกล่าวให้เป็นเบี้ยปรับแก่สํานักงาน   
สําหรับกรณีที่เป็นทุนอุดหนุนการศึกษาในสถาบันการศึกษาในต่างประเทศ ต้องชดใช้เงินทุนอุดหนุนที่ได้รับคืนให้แก่สํานักงาน กับให้ใช้เงินอีกจํานวนสองเท่าของจํานวนเงินทุนอุดหนุนที่ได้รับไปเพื่อเป็นเบี้ยปรับให้แก่สํานักงาน”

 ข้อ ๖ ข้าราชการที่ได้รับทุนอุดหนุนการศึกษาในสถาบันการศึกษาในต่างประเทศก่อนวันที่ระเบียบนี้ใช้บังคับ และผิดสัญญาไม่ได้รับราชการตามเงื่อนไขที่กําหนดไว้ในสัญญาในขณะที่ได้รับทุนอุดหนุนดังกล่าว ต้องชดใช้เงินทุนอุดหนุน เงินเดือนที่ได้รับระหว่างศึกษาและเงินที่ทางราชการจ่ายช่วยเหลือที่ได้รับไปคืนให้แก่สํานักงาน กับให้ใช้เงินอีกจํานวนสองเท่าของจํานวนเงินทุนอุดหนุน เงินเดือนที่ได้รับระหว่างศึกษา และเงิน  
ที่ทางราชการจ่ายช่วยเหลือดังกล่าวเป็นเบี้ยปรับแก่สํานักงาน

 ข้อ ๗ ข้าราชการผู้ได้รับทุนอุดหนุนการศึกษาในสถาบันการศึกษาในต่างประเทศ ที่อยู่ในระหว่างการศึกษาในวันที่ระเบียบนี้ใช้บังคับ และภายหลังผิดสัญญาไม่ได้รับราชการตามเงื่อนไขที่กําหนดไว้ในสัญญาในขณะที่ได้รับทุนอุดหนุนดังกล่าว ต้องชดใช้เงินทุนอุดหนุน เงินเดือนที่ได้รับระหว่างศึกษา และเงินที่ทางราชการจ่ายช่วยเหลือที่ได้รับไปก่อนวันที่ระเบียบนี้ใช้บังคับ กับให้ใช้เงินอีกจํานวนสองเท่าของจํานวนเงินทุนอุดหนุน เงินเดือนที่ได้รับระหว่างศึกษา และเงินที่ทางราชการจ่ายช่วยเหลือที่ได้รับไปดังกล่าวให้เป็น  
เบี้ยปรับแก่สํานักงาน และจะต้องชดใช้เงินทุนอุดหนุน เงินเดือนที่ได้รับระหว่างศึกษา และเงินที่ทางราชการจ่ายช่วยเหลือที่ได้รับตั้งแต่วันที่ระเบียบนี้ใช้บังคับคืนให้แก่สํานักงาน กับให้ใช้เงินอีกจํานวนหนึ่งเป็นเบี้ยปรับแก่สํานักงานศาลปกครองด้วย ดังนี้

 (๑) เงินจํานวนสองเท่าของจํานวนเงินทุนอุดหนุน

 (๒) เงินจํานวนหนึ่งเท่าของเงินเดือนที่ได้รับระหว่างศึกษาและเงินที่ทางราชการจ่ายช่วยเหลือ

 ข้อ ๘ ให้เลขาธิการสํานักงานศาลปกครองรักษาการตามระเบียบนี้ และให้มีอํานาจออกประกาศ คําสั่ง หรือกําหนดหลักเกณฑ์และวิธีการ เพื่อประโยชน์ในการปฏิบัติตามระเบียบนี้

 ประกาศ ณ วันที่ ๑๘ มกราคม พ.ศ. ๒๕๕๓

 อักขราทร จุฬารัตน

 ประธานศาลปกครองสูงสุด

 ประธานกรรมการข้าราชการฝ่ายศาลปกครอง

1. ประกาศในราชกิจจานุเบกษา เล่ม ๑๒๗ ตอนที่ ๘ ก หน้า ๑ วันที่ ๓ กุมภาพันธ์ พ.ศ. ๒๕๕๓ [↑](#footnote-ref-1)